Golden Gate-busongeluk: Busbestuurder nog nie aangekla nieDie bus wat op 19 Augustus 2016 in die Golden Gate-natuurreservaat in die Vrystaat gerol het Foto: Via @kopereend / Twitter Die bestuurder van ŉ bus wat in die Golden Gate-natuurreservaat gerol en die lewens van 11 personeellede van die Suid-Afrikaanse Nasionale Weermag geëis het, is nog nie aangekla nie. “Ons kla nie enigiemand aan voor die passasiers verklarings afgelê het nie,” het Butana Komphela, LUR vir paaie en vervoer, gesê. “Spesialiste van die padverkeersbestuurskorporasie (RTMC) probeer die oorsaak van die ongeluk bepaal. Dié mense sal vir ons sê wat verkeerd geloop het. Hulle sal vir ons sê of dit ŉ menslike fout of die skerp draaie was.” Maroela Media het vroeër berig nege vroue is op die toneel dood toe die bus teen ŉ steilte op die R712 afgerol het. Nog twee vroue is in die hospitaal dood. Talle SANW-personeellede is beseer. Die busbestuurder, een van slegs twee mans in die bus wat SANW-personeellede na ŉ Vrouemaand-viering by die Basotho Cultural Village in Clarens vervoer het, het die ongeluk oorleef. “Die aanklag sal bepaal word deur die ondersoek wat ons saam met die RTMC doen. Ons het ŉ dossier oopgemaak, maar niks gebeur nog daar nie. Ons ondervra nie tans enigiemand terwyl hulle in dié toestand is nie. Sodra hulle herstel, sal ons verklarings afneem. Die bepalende verklaring sal van die RTMC af kom,” het Komphela gesê. Simon Zwane, woordvoerder van die RTMC, het bevestig die oorsaak van die ongeluk is nog nie bekend nie. Die polisie in die Vrystaat en vervoerowerhede het gesê die pad word gekenmerk deur baie skerp draaie. Komphela het aan verslaggewers by 3 Militêre Hospitaal in Bloemfontein gesê busse word wel toegelaat op dié “gevaarlike pad”. “Die SANW-lede was oukei. Groot vragmotors wat goedere vervoer maak ook van die pad gebruik. Slegs vragmotors met sleepwaens word nie toegelaat nie, aangesien die draai baie skerp is. Busse kan soos enige ander voertuig daar ry. Ek is seker ons sal binne ŉ maand aan die minister [van verdediging en militêre veterane] Nosiviwe Mapisa-Nqakula kan verslag lewer.” Lees alle vorige berigte oor die Golden Gate-busongeluk op Maroela Media.